Fransman pleit om kalmte | Rapport
Fransman pleit om kalmte
Die Wes-Kaapse ANC ondersteun nie die plaaswerkers wat vandag vergaderings hou nie en het betrokkenes versoek om terug te keer na die onderhandelingstafel. Marius Fransman, provinsiale ANC-leier, het eergister om kalmte gepleit nadat loononderhandelings tussen Agri SA en Cosatu Donderdag skielik tot ’n einde gekom het. “Die lot van die plaaswerker is een van ons kern-bekommernisse, maar Agri SA en die vakbonde moet probeer om by die onderhandelingstafel te bly vir ’n uitkoms. Ons ondersteun nie die oproep van Mario Wanza nie,” het Fransman aan Rapport gesê. Wanza verteenwoordig ’n stakingskoalisie van sowat 20 organisasies, waaronder Cosatu en landelike gemeenskappe, wat R150 per dag teen 4?Desember vir plaaswerkers eis. Hierdie koalisie hou vandag ’n massavergadering in Ashton, naby Swellendam, om die strategie vir Dinsdag se algemene staking met die plaaswerkers te deel. Kleiner vergaderings vind ook oor die Boland heen plaas. Tony Ehrenreich, die leier van Cosatu in die Wes-Kaap, het ­Agri SA tot gisteraand kans gegee om ’n onderhandelde oplossing te vind voor hy vanmiddag in De Doorns met plaaswerkers praat. Volgens Ehrenreich het georganiseerde landbou hul houding jeens die onderhandelingsproses verander die oomblik toe die minister van arbeid aangekondig het lone kan nie voor volgende jaar verhoog word nie. Elize van der Westhuizen, woordvoerder van Agri SA, het gister aan Rapport gesê die onderhandelings was Woensdag nog op koers, maar Cosatu het Donderdag ’n ooreengekome proses verwerp. “Cosatu het ingekoop by die proses om eers navorsing te onderneem oor die bekostigbaarheid van ’n spesifieke loon en die impak daarvan op die landbou. “Maar Donderdag wou hulle weer ’n spesifieke syfer hê,” sê sy. Intussen het lt.genl. Arno Lamoer, Wes-Kaapse polisiehoof, gesê hy gaan nie gehoor gee aan versoeke om die weermag onder die plaasgemeenskappe te ontplooi nie. Hy sê meer polisielede sal ontplooi word as dit ’n noodsaak word. e-pos artikel